**L’Espai Tabacalera de Tarragona acollirà el proper 21 d’octubre una nova edició del Job Dating Pirineus-Costa Daurada per cobrir llocs de treball durant la temporada d’hivern**

**La trobada, organitzada pel SOC en col·laboració amb l’Ajuntament, permetrà seleccionar persones que finalitzen la temporada a la costa amb l’objectiu de poder oferir continuïtat als seus contractes**

L’Espai Tabacalera de Tarragona acollirà el proper 21 d’octubre de 10h a 14h una nova edició, la tercera, del Job Dating Pirineus – Costa Daurada organitzat pel Servei Públic d’Ocupació de Catalunya (organisme del Departament d’Empresa i Treball) en col·laboració amb l’Ajuntament. La finalitat del Job Dating és posar en contacte les empreses (principalment del sector de l’hostaleria, la restauració i el turisme) de la Val d’Aran, Pallars Jussà, Pallars Sobirà, l’Alt Urgell i La Cerdanya amb persones interessades en treballar en aquestes comarques durant la temporada d’hivern.

La tercera edició del Job Dating Pirineus-Costa Daurada l’han presentat aquest matí el director dels Serveis Territorials del Departament d’Empresa i Treball a Tarragona, Jordi Fortuny; el cap de l’Àrea de Serveis a l’Empresa del Servei Públic d’Ocupació de Catalunya, Àlex Llovet; i la cap de gestió de Tarragona Impulsa, Aurora de la Torre.

El Job Dating és un espai de trobada en el qual empreses que necessiten cobrir diferents posicions entrevisten candidats a ocupar aquests llocs de feina. En aquest cas permetrà seleccionar, principalment, persones que finalitzen la temporada a la Costa Daurada amb l’objectiu de poder oferir continuïtat als seus contractes. És al Camp de Tarragona on es concentra la gran majoria de persones que finalitza contractes de temporada d’estiu en els àmbits del turisme, la restauració i l’hostaleria. Els llocs de treball que s’ofereixen van des d’ajudants de cambrer fins a caps de sala, passant per ajudants de cuina, cuiners, xefs, recepcionistes, mossos d’equipatge, professionals de centres de benestar, serveis de bugaderia o manteniment, entre d’altres

Les persones interessades en participar en aquest Job Dating per ocupar llocs de treball durant la temporada d’hivern al Pirineu poden inscriure’s a través d’aquest formulari:

<https://docs.google.com/forms/d/e/1FAIpQLSch4OxTcGkPu4f_tBxc5VfuJnVaeiLnUAKPnuUH6XQZ1nV3BA/viewform?vc=0&c=0&w=1&flr=0>

De la seva banda, les empreses interessades en disposar d´un espai gratuït al Job Dating Pirineus-Costa Daurada s’han de posar en contacte amb l’Oficina de Treball de la seva comarca:

* Oficina de Treball de Vielha: [otvielha.soc@gencat.cat](file:///C:\Users\72532950N\AppData\Local\Microsoft\Windows\INetCache\Content.Outlook\989TEXDP\otvielha.soc@gencat.cat )
* Oficina de Treball de La Seu d´Urgell: [oferteslaseu.soc@gencat.cat](mailto:oferteslaseu.soc@gencat.cat)
* Oficina de Treball de Tremp: [ofertestremp.soc@gencat.cat](file:///C:\Users\72532950N\AppData\Local\Microsoft\Windows\INetCache\Content.Outlook\989TEXDP\ofertestremp.soc@gencat.cat)
* Oficina de Treball de Ripoll: [mfarress@gencat.cat](file:///C:\Users\72532950N\AppData\Local\Microsoft\Windows\INetCache\Content.Outlook\989TEXDP\mfarress@gencat.cat)

També poden contactar amb l’Àrea de Serveis a l´Empresa del SOC a Lleida: [albert.neach@gencat.cat](file:///C:\Users\72532950N\AppData\Local\Microsoft\Windows\INetCache\Content.Outlook\989TEXDP\albert.neach@gencat.cat )

A la darrera edició del Job dating Pirineus – Costa Daurada van participar 12 empreses (més totes les agrupades a través del Gremi d'Hostaleria de la Val d'Aran i Sobirà Dinàmic) i 436 persones. Es van oferir 153 llocs de treball i el 36% dels inscrits van acabar formalitzant un contracte.

***Divendres, 4 d’octubre de 2024***